Sisäministeri Päivi Räsäsen (kd.) mukaan poliisilla pitää olla pääsy lentomatkustajatietoihin sisäisen turvallisuuden vuoksi.

Savon Sanomat uutisoi, että Suomeen on rakenteilla matkustajatietojärjestelmä poliisin, rajavartiolaitoksen ja tullin käyttöön. Järjestelmään tulisi tietoja esimerkiksi lentomatkustajista. Nyt poliisilla ei ole suoraa pääsyä lentomatkustajaluetteloihin.

Sisäministeriö valmistelee myös lakihanketta, jossa säädetään poliisin oikeudesta saada tietoja lento- ja laivamatkustajista. Räsänen toivoo, että laki tulisi pikaisesti käyttöön, jotta ääriliikkeiden kulkua esimerkiksi Syyriasta Eurooppaan voitaisiin valvoa paremmin.

Direktiiviesitys lentomatkustajatietojen käytöstä rikollisuuden torjuntaan tehtiin 2008, ja sitä muokattiin 2011. Etenemisaikataulusta ei ole tietoa.